**Τίτλος Σεναρίου:** Το ... ανύπαρκτο μετρό της Θεσσαλονίκης. Η διένεξη για το Σταθμό Βενιζέλου.

**Όνομα:** Ελπινίκη

**Επίθετο:** Κοντέλη

**Μάθημα/Γλώσσα:** Διδασκαλία της Νεοελληνικής Γλώσσας στη Β΄Λυκείου - Το κειμενικό είδος της είδησης

**Ομάδα/Στόχος (Βαθμίδα Εκπαίδευσης και Τάξη):** Λύκειο

**Ομάδα/Στόχος (Επίπεδο Γλωσσομάθειας):** Μητρική

**Διάρκεια Σεναρίου σε διδακτικές ώρες:** 4

**Θέμα/αντικείμενο διδασκαλίας:** Η Νεοελληνική Γλώσσα στη Β΄ Λυκείου

**Λέξεις κλειδιά:** Είδηση: Γεγονός και Σχόλιο, Οπτική γωνία Δημοσιογράφου, Τίτλος, Οργάνωση και Παρουσίαση, Συνέντευξη

**Τέχνες που εμπλέκονται:** Θέατρο (Τεχνικές) , Εικαστικά

**Διδακτικό εγχειρίδιο (αν χρησιμοποιείται):** Έκφραση- Έκθεση Β Λυκείου ΟΕΔΒ (Τα κεφάλαια: Η είδηση και το σχόλιο, Η οργάνωση και παρουσίαση της είδησης)

**Διδακτικοί στόχοι:** Μετά το τέλος του μαθήματος οι μαθητές αναμένεται: • Να αντιμετωπίσουν την είδηση από διαφορετικές οπτικές γωνίες. • Να κατανοήσουν τη διαφορετική γλωσσική ποικιλία της τηλεοπτικής και της έντυπης είδησης και να τη χρησιμοποιήσουν ανάλογα. • Να χρησιμοποιήσουν προσχεδιασμένο προφορικό λόγο (ομιλία, συνέντευξη, δημοσιογραφική ανταπόκριση) και να ανταποκριθούν στις συμβάσεις μιας δημόσιας συζήτησης - συνεδρίασης, υποστηρίζοντας με επιχειρήματα τις θέσεις τους. • Να προβληματιστούν και να πάρουν θέση στο θέμα της αξίας και της συνύπαρξης των αρχαιολογικών ευρημάτων στην καθημερινότητά μας. • Να δημιουργήσουν ένα πρωτοσέλιδο (τίτλος, φωτογραφικό υλικό κλπ) γράφοντας την είδηση στον τύπο της αντεστραμμένης πυραμίδας (Τσολάκης, κ.α. 2004α: 34). • Να εργαστούν ομαδικά και μέσα από την τεχνική του "μανδύα του ειδικού" να δώσουν τη δική τους λύση σε ένα υπαρκτό πρόβλημα της πόλης. • Να αποκομίσουν μια πρώτη θετική εμπειρία από τη διδακτική αυτή μέθοδο.

**Μέθοδοι διδασκαλίας:** Η διδασκαλία γίνεται με την ομαδοσυνεργατική μέθοδο και με την χρήση των διδακτικών τεχνικών της θεατρικής αγωγής

**Διαθεματικότητα:**Γλώσσα, Δημοσιογραφία, Αρχαιολογία, Πολιτική Παιδεία Η διεξαγωγή του μαθήματος γίνεται με βιωματικό τρόπο, με άμεση εμπλοκή όλων των μαθητών. οι οποίοι καλούνται να αντιμετωπίσουν καταστάσεις που συμβαίνουν "εδώ και τώρα" με την συνδρομή των θεατρικών τεχνικών. Το συγκεκριμένο διδακτικό σενάριο σχεδιάστηκε ως ανακεφαλαίωση του κεφαλαίου της Είδησης, αφού πρώτα οι μαθητές το διδάχτηκαν με τον παραδοσιακό τρόπο διδασκαλίας.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):**  1η διδακτική ώρα 1η δραστηριότητα Αφόρμηση – Χωρισμός σε ομάδες – Μανδύας του ειδικού (45 λεπτά) Η τάξη χωρίζεται σε τέσσερις ομάδες των 5-6 μαθητών και τους μοιράζεται σε φωτοτυπία ως αφόρμηση το παρακάτω κείμενο (βλ. Παράρτημα Α2), το οποίο είναι περίληψη του περιεχομένου των ειδήσεων που αφορούν το συγκεκριμένο θέμα. Η ανάγνωσή του μπορεί να γίνει και από τον καθηγητή. Δίνεται χρόνος να εντοπίσουν οι μαθητές τις αντικρουόμενες απόψεις, τις επαγγελματικές ομάδες με τα διαφορετικά συμφέροντα. Τέλος κάθε ομάδα μαθητών επιλέγει μια επαγγελματική ομάδα (αρχαιολόγοι –αρχιτέκτονες της πόλης, καταστηματάρχες της περιοχής, εκπρόσωποι της εταιρείας κατασκευής, εργαζόμενοι στα εργοτάξια του μετρό), της οποίας τον ρόλο θα έχει για τις επόμενες δραστηριότητες. 2η διδακτική ώρα 2η δραστηριότητα Συνεδρίαση – Δημόσια Συζήτηση - Δάσκαλος σε Ρόλο (45 λεπτά) Αφήγηση: Το έργο καθυστερεί , συχνά αυτό μοιάζει να αποτυπώνεται ως απογοήτευση στα λόγια αρκετών πολιτών. Ο Δήμαρχος Θεσσαλονίκης καλεί τους φορείς σε συνεδρίαση για το μέλλον του έργου. Δίνεται χρόνος στις ομάδες να προετοιμάσουν τους λόγους και τα επιχειρήματά τους. Μοιράζονται φωτοτυπίες αυθεντικών ειδήσεων σε κάθε ομάδα για ενδυνάμωση των ρόλων τους. Στην ομάδα των αρχαιολόγων δίνεται και ένα κείμενο παρουσίασης της αρχαιολογικής ανακάλυψης καθώς και φωτογραγικό υλικό. Ο Δάσκαλος σε Ρόλο Δημάρχου προεδρεύει της συζήτησης. Αφού κάθε ομάδα υποστηρίξει τις απόψεις της, γίνεται ψηφοφορία. 3η διδακτική ώρα 3η Δραστηριότητα Reportage – Δημοσιογραφική συνέντευξη (20 λεπτά) Αφήγηση: Έξω από την αίθουσα της συνεδρίασης βρίσκονται δύο συνεργεία τηλεοπτικών καναλιών σε απευθείας συνδέσεις και περιμένουν να πάρουν συνεντεύξεις. Το ένα κανάλι είναι υπέρ της απόφασης που πάρθηκε και το άλλο κατά. Οι μαθητές χωρίζονται σε ομάδες των τεσσάρων (παρουσιαστής δελτίου ειδήσεων, ρεπόρτερ, άτομο ή άτομα που δίνουν συνέντευξη) και αναπαριστούν την απευθείας σύνδεση. Δίνονται ενημερωτικά δύο κείμενα που αφορούν το ρεπορτάζ και τη συνέντευξη (Παράρτημα Α4) και η οδηγία η κάθε συνέντευξη να έχει τρεις (τουλάχιστον) ερωταποκρίσεις. 4η διδακτική ώρα 4η Δραστηριότητα Πρωτοσέλιδο Εφημερίδας (35 λεπτά) Η δραστηριότητα βασίζεται σε άσκηση του σχολικού βιβλίου (Τσολάκης, κ.α. 2004α: 38) και εντάσσεται στο αφηγηματικό γράψιμο σε ρόλο. Στόχος είναι να μετατρέψουν την τηλεοπτική σε έντυπη είδηση. Μοιράζονται φύλλα Α3, μαρκαδόροι και φωτογραφίες τυπωμένες από το διαδίκτυο. Δίνονται στους μαθητές οι ακόλουθες οδηγίες: Να γράψετε και να εικονογραφήσετε την είδηση της συνεδρίασης στο Δημαρχιακό Μέγαρο, αναφέροντας τον τόπο, τον χρόνο, το θέμα της συζήτησης, τα πρόσωπα που συμμετείχαν, χρησιμοποιώντας την δημοσιογραφική τεχνική της αντεστραμμένης πυραμίδας (Τσολάκης, κ.α. 2004α:34) και το λεξιλόγιο που σας δίνεται. Επιλέξτε τις συνεντεύξεις που θα χρησιμοποιήσετε, ανάλογα με τη θέση που θέλετε να υποστηρίξετε. Μπορείτε να προσθέσετε και το δικό σας σχόλιο για την απόφαση. Τέλος επιλέξτε έναν ηχηρό τίτλο για πρωτοσέλιδο. 5η Δραστηριότητα Αξιολόγηση Μαθήματος (10 λεπτά) Συμπλήρωση ερωτηματολογίου ή Συζήτηση με σκοπό την διερεύνηση της στάσης των μαθητών απέναντι στην διδακτική αυτή μέθοδο.

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Αξιολόγηση -Αναστοχασμός Ερωτηματολόγια (Ανάλογα με τον χρόνο που απομένει) 1ο Ερωτηματολόγιο Τι μου άρεσε Τι με προβλημάτισε/δυσκόλεψε; Τι έμαθα; Τι θα μπορούσε να βελτιωθεί; Αξιολόγηση του μαθήματος (2ο Ερωτηματολόγιο) 1.Σας άρεσε η διδασκαλία της Γλώσσας μέσω θεατρικών τεχνικών; Ήταν ενδιαφέρουσα ή σας άφησε αδιάφορους; Πιστεύει κάποιος ότι ήταν χάσιμο χρόνου; 2.Όταν συμμετείχατε στις θεατρικές δραστηριότητες σκεφτήκατε ή φανταστήκατε καταστάσεις που αφορούν την πραγματική σας ζωή; 3.Σας έδωσε το μάθημα την ευκαιρία να εκφραστείτε ελεύθερα; 4.Υπήρξαν κάποιοι που δυσκολεύτηκαν να ανταποκριθούν στη διδασκαλία αυτή ή συμμετείχαν χωρίς να το θέλουν πραγματικά; 5.Στη συνεργασία σας με τους συμμαθητές σας δημιουργήθηκε κλίμα εμπιστοσύνης, αποδοχής της γνώμης και των ιδεών όλων, παρακίνησης να δημιουργήσετε μαζί; Η νιώσατε ότι δεν μπορείτε να συμμετέχετε εξαιτίας της φασαρίας ή της πιθανής κοροϊδίας από τους συμμαθητές σας; 6.Με ποιους τρόπους αλλάζει η σχέση της τάξης με τον καθηγητή/ τρια σε ένα μάθημα μέσω θεατρικών τεχνικών; 7.Τέλος θα ήθελα την προσωπική σας γνώμη για το είδος αυτό του μαθήματος, είτε θετική είτε αρνητική.